CELEX ID: 32010R1003
Publication Date: 2010-11-08

Document Text:
KOMISJONI MÄÄRUS (EL) nr 1003/2010,
8. november 2010,
mis käsitleb mootorsõidukite ja nende haagiste tagumiste registreerimismärkide paigalduskoha ja kinnitamise tüübikinnituse nõudeid ning millega rakendatakse Euroopa Parlamendi ja nõukogu määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid, (1) eriti selle artikli 14 lõike 1 punkti a,
ning arvestades järgmist:
(1)
Määrus (EÜ) nr 661/2009 on eraldiseisev määrus Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv)) (2) alusel kehtestatud tüübikinnitusmenetluses.
(2)
Määrusega (EÜ) nr 661/2009 tunnistatakse kehtetuks nõukogu 20. märtsi 1970. aasta direktiiv 70/222/EMÜ mootorsõidukite ja nende haagiste tagumiste registreerimismärkide paigalduskohta ja kinnitamist käsitlevate liikmesriikide õigusaktide ühtlustamise kohta (3). Nimetatud direktiivis sätestatud nõuded tuleks käesolevasse määrusesse üle võtta ja neid tuleks vajaduse korral muuta, et kohandada neid teaduse ja tehnika arengule.
(3)
Määrusega (EÜ) nr 661/2009 on kehtestatud põhisätted mootorsõidukite ja nende haagiste tüübikinnituse nõuete kohta seoses tagumiste registreerimismärkide paigalduskoha ja kinnitamisega. Seepärast on lisaks vaja sätestada sellise tüübikinnituse tarbeks konkreetsed menetlused, testid ja nõuded.
(4)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Mõisted
Käesolevas määruses kasutatakse järgmisi mõisteid:
(1) „sõidukitüüp vastavalt tagumiste registreerimismärkide paigalduskohale ja kinnitamisele”- sõidukid, mis ei erine järgmiste oluliste tunnuste osas:
tagumise registreerimismärgi paigaldus- ja kinnituskoha mõõtmed,
tagumise registreerimismärgi paigaldus- ja kinnituskoha asukoht,
tagumise registreerimismärgi paigaldus- ja kinnituskoha pinna kuju;
(2) „peaaegu tasapinnaline pind”- tahkest materjalist pind, milleks võib olla ka mustriline sõelvõrk või võre, mille kõverusraadius on vähemalt 5 000 mm;
(3) „mustrilise võrgu pind”- pind, mis koosneb kuni 15 mm intervalliga ühtlaselt jaotatud ringi-, ovaali-, rombi-, ristküliku- või ruudukujuliste aukudega mustrist;
(4) „võre pind”- pind, mis moodustub ühtlaselt jaotatud paralleelsetest lattidest, mille vastastikune kaugus ei ületa 15 mm;
(5) „nominaalpind”- teoreetiline geomeetriliselt täiuslik pind, arvestamata selliseid pinna ebatasasusi nagu väljaulatuvad osad või süvendid;
(6) „sõiduki keskpikitasand”- sõiduki sümmeetriatasand või kui sõiduk ei ole sümmeetriline, sõiduki telgede keskosa läbiv vertikaalne pikitasand;
(7) „kalle”- kõrvalekalde suurus vertikaaltasandi suhtes.
Artikkel 2
Mootorsõiduki või haagise EÜ tüübikinnituse sätted seoses tagumiste registreerimismärkide paigalduskoha ja kinnitamisega
1. Valmistaja või tema esindaja esitab tüübikinnitusasutusele taotluse sõiduki EÜ tüübikinnituse saamiseks seoses mootorsõidukite ja nende haagiste tagumiste registreerimismärkide paigalduskoha ja kinnitamisega.
2. Taotlus koostatakse vastavalt I lisa 1. osas esitatud teatise näidisele.
3. Kui käesoleva määruse II lisas sätestatud asjakohased nõuded on täidetud, annab tüübikinnitusasutus EÜ tüübikinnituse ning väljastab tüübikinnitusnumbri vastavalt direktiivi 2007/46/EÜ VII lisas esitatud numeratsioonisüsteemile.
Liikmesriik ei tohi anda sama numbrit teisele sõidukitüübile.
4. Lõike 3 kohaldamisel väljastab tüübikinnitusasutus EÜ tüübikinnitustunnistuse, mis on koostatud vastavalt I lisa 2. osas esitatud näidisele.
Artikkel 3
Direktiivi 70/222/EMÜ alusel antud tüübikinnituste kehtivus ja laiendamine
Riiklikud ametiasutused lubavad enne määruse (EÜ) nr 661/2009 artikli 13 lõikes 2 osutatud kuupäeva tüübikinnituse saanud sõidukite müümist ja kasutuselevõtmist ning jätkavad kõnealuste sõidukite tüübikinnituste laiendamist direktiivi 70/222/EMÜ alusel.
Artikkel 4
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 8. november 2010

EuroVoc Classification:
Level 1: 100158
100154
100144
Level 2: 100237
100239
100261
100175
100238
Level 3: 3160
2015
3641
4539
525
All Concepts: 1252
2897
3110
4654
4658
5234
5235